Motoriste gewaarsku oor swaar verkeer op N1Verkeer op die N1 Noord na Limpopo was Vrydag (30 Maart 2018) só swaar dat talle padgebruikers glo in die aankomende baan gery het. Foto: Twitter via @JPSAorg Padgebruikers wat vandag op die N1-Suid vanaf Limpopo reis, word gemaan om deurentyd geduldig te wees aangesien duisende kerkgangers na verwagting vanaf Moria, oos van Polokwane, sal terugkeer. Makoma Makhurupetje, LUR vir vervoer en gemeenskapsveiligheid in Limpopo, het in ŉ verklaring gesê toenemende verkeersdruk kan reeds sedert gisteraand op die R71 en by die Boyne-Maja-wisselaar waargeneem word. Volgens Makhurupetje kon taxi’s en busse reeds vanaf 17:00 Sondag die twee groot ZCC-kerkdienste in Moria verlaat. Kerkgangers in private voertuie het vroeg vanoggend op pad terug huis toe in die pad geval. “Ons verkeersbeamptes is ontplooi by al die aansluitings en padbouwerk-gedeeltes op die R101 en die N1 om die verkeer ononderbroke te laat vloei,” het Makhurupetje gesê. “Ons doen ŉ beroep op padgebruikers om hul samewerking aan verkeersbeamptes te gee op plekke waar verkeersopeenhopings voorkom. Ons verkeersbeamptes het die nodige ervaring om verkeer van hierdie omvang te hanteer.” Meer as 1 000 provinsiale verkeersbeamptes, nasionale verkeersbeamptes en polisiebeamptes is ontplooi om verkeer op die N1 te monitor. Makhurupetje het gesê reënval word vandag op gedeeltes van die N1 verwag, wat beteken dat padgebruikers nog meer geduld aan die dag sal moet lê. “Motoriste word ook gewaarsku om op die uitkyk te wees vir rondloperdiere by die Gilead-pad, op die N11 in die rigting van Groblersbrug en op die R37 na Burgersfort.” Volgens inligting op sosiale media was verkeer op die N1-Suid teen 07:00 reeds swaar op plekke.